CELEX: 62013CN0533
Language: sk
Date: 2013-10-09 00:00:00
Title: Vec C-533/13: Návrh na začatie prejudiciálneho konania, ktorý podal Työtuomioistuin (Fínsko) 9. októbra 2013 — Auto- ja Kuljetusalan Työntekijäliitto AKT ry/Öljytuote ry, Shell Aviation Finland Oy

30.11.2013   
            
            
               SK
            
            
               Úradný vestník Európskej únie
            
            
               C 352/10
            
         Návrh na začatie prejudiciálneho konania, ktorý podal Työtuomioistuin (Fínsko) 9. októbra 2013 — Auto- ja Kuljetusalan Työntekijäliitto AKT ry/Öljytuote ry, Shell Aviation Finland Oy
   (Vec C-533/13)
   2013/C 352/18
   Jazyk konania: fínčina
   
      Vnútroštátny súd, ktorý podal návrh na začatie prejudiciálneho konania
   
   Työtuomioistuin
   
      Účastníci konania pred vnútroštátnym súdom
   
   
      Žalobkyňa: Auto- ja Kuljetusalan Työntekijäliitto AKT ry
   
      Žalovaní: Öljytuote ry, Shell Aviation Finland Oy
   
      Prejudiciálne otázky
   
   
               a)
            
            
               Má sa článok 4 ods. 1 smernice o dočasnej agentúrnej práci (2008/104/ES) (1) vykladať v tom zmysle, že vnútroštátnym orgánom, vrátane súdov, ukladá trvalú povinnosť, aby prostriedkami, ktoré majú k dispozícii, zabezpečili, že nie sú účinné a ani sa neuplatňujú nijaké vnútroštátne predpisy alebo ustanovenia kolektívnej zmluvy, ktoré sú v rozpore s ustanovením smernice?
            
         
               b)
            
            
               Má sa článok 4 ods. 1 smernice vykladať v tom zmysle, že bráni takej vnútroštátnej úprave, podľa ktorej je využívanie dočasných agentúrnych pracovníkov prípustné len v určitých presne vymedzených prípadoch, akými sú doplnenie pracovníkov v obdobiach nárastu práce alebo pri prácach, ktoré nemôžu vykonávať vlastní zamestnanci podniku? Možno dlhodobejšie využívanie dočasných agentúrnych pracovníkov popri vlastných zamestnancoch podniku v rámci bežných pracovných úloh podniku klasifikovať ako zakázané využívanie dočasných agentúrnych pracovníkov?
            
         
               c)
            
            
               Ak sa vnútroštátna úprava bude považovať za úpravu v rozpore so smernicou, aké prostriedky má vnútroštátny súd k dispozícii na dosiahnutie cieľov, ktoré smernica sleduje, keď ide o kolektívnu zmluvu, ktorú majú dodržiavať súkromné subjekty?
            
         
      (1)  Smernica Európskeho parlamentu a Rady 2008/104/ES z 19. novembra 2008 o dočasnej agentúrnej práci (Ú. v. EÚ L 327, s. 9).